Henrik Dam Kristensen (S), 2001-01-25:
Det er et fremskredent tidspunkt, så jeg vil nøjes med at knytte nogle enkelte kommentarer til den debat, der har været.
Det blev også sagt fra anden side, og det vil jeg gerne kvittere for og sende videre.
Det er fuldstændig korrekt set; der har været lavet et ordentligt, gedigent forarbejde med førtidspensionsreformen og det rummelige arbejdsmarked, som vi nu står med her i dag.
Det, der jo i realiteten sker her, er, at vi kommer til at tænke anderledes, at vi nu i stedet for at kigge på de begrænsninger, man har som person, så som indgangsvinkel har at kigge på de ressourcer, der er tilbage, ressourcer, som man jo så kan få lov at udnytte til gavn for sig selv og for samfundet.
Vi sikrer mere retssikkerhed, gennemskuelighed og anstændig behandling, også på det økonomiske område, for de mennesker, som kommer til at ende med en førtidspension.
Undervejs har der været flere, som har givet udtryk for betænkelighed ved det rummelige arbejdsmarked og rigtigt set, at det her hænger noget på, om det lykkes at skaffe det antal fleksjob, som der bliver regnet med.
Jeg tror, det er vigtigt her at stoppe op et øjeblik og for det første få tallene puttet ind i sammenhængene.
Det, vi taler om, er, at vi årligt skal skaffe i omegnen af 3.500 til måske 4.000 fleksjob.
Min klare påstand vil være, at hvis vi ønsker at gøre det i det danske samfund, i den offentlige sektor, i den private sektor, så kan det lade sig gøre.
Det er også min oplevelse, når man tager rundt i landet, at ikke mindst den private sektor er opmærksom på, at deres sociale ansvar må de påtage sig, og jeg oplever, at deres vilje til at indgå i det her og være med til at skabe rum og plads til de mennesker, som vi i dag ikke giver mulighed for at udnytte deres evner på arbejdsmarkedet, ja, den er klart til stede hos disse virksomheder. Så skal vi nu sikre, at vi får givet dem muligheden for også at udføre det i ren praksis, det vil sige, at indgangsvinklen for virksomhederne til fleksjobbene i forhold til den måde, man kan komme i kontakt med kommunerne osv. på, bliver så ubureaukratisk som overhovedet muligt.
Jeg skal slutte med at sige, at det, vi gør her, det er, at vi giver nogle rammer.
Vi giver som regering og Folketing nogle rammer, som efterfølgende skal udfyldes af de mennesker, som skal arbejde med det her i det daglige.
Derfor er det helt afgørende, at frontpersonalet derude i kommunerne nu bruger tiden fra nu af og frem til, at det her skal træde i kraft, til efteruddannelse, at kommunerne forstår, at ud over det signal, som forligspartierne her sender om at sende penge med ud til efteruddannelse, så har kommunerne også en forpligtelse, for det er helt afgørende, at frontpersonalet derude er motiveret til at også tænke de nye tanker, der ligger i førtidspensionsreformen.
Jeg vil sige til Folketinget og Folketingets Socialudvalg, at jeg glæder mig til det videre arbejde
omkring førtidspensionsreformen og hele fleksjobmarkedet.
Vi har haft et godt forarbejde; jeg er ret sikker på, at det vil vi også fortsat have, og så er jeg spændt på, om der kan stilles spørgsmål undervejs, som vi ikke er forberedt på at svare på, men det vil tiden jo vise.